

Suomen dekkariseura ry

Toimintakertomus 2024

**Yleistä**

Vuosi 2024 oli Suomen dekkariseuran 40-vuotisjuhlavuosi.

Seura järjesti vuonna 2024 lukuisia juhlavuoteen liittyviä tapahtumia. Seuran juhlavuosikiertue kokosi jännityskirjallisuuden ystäviä yhteen Porissa, Jyväskylässä, Tampereella ja Turussa, ja juhlavuoden huipentumana seura järjesti vuosijuhlat Helsingissä kirjamessulauantaina 26.10.2024. Juhlavuosi toi seuralle näkyvyyttä ja uusia jäseniä.

Edellisvuosien tapaan seuran tärkeintä toimintaa oli julkaista *Ruumiin kulttuuri* -lehteä. Juhlavuoden kunniaksi julkaistiin 132-sivuinen juhlanumero. Seuran jakamat tunnustukset, Vuoden johtolanka -palkinto, Vuoden esikoisdekkari -palkinto sekä Ulkomainen dekkaristi -palkinto olivat vuoden merkittäviä kohokohtia samoin kuin Helsingin kirjamessujen Dekkarilauantain järjestäminen.

Toimintavuoden 2024 lopussa yhdistyksellä oli 1 246 (2023: 1 125) henkilöjäsentä. Heistä jäsenmaksun maksaneita oli 1 053 (908) jäsentä. Jäsenmäärä kasvoi 11 prosenttia edellisvuodesta. Kirjastojen lehtitilauksia oli 129 (178) kappaletta.

**Hallitus ja toimihenkilöt**

Yhdistyksen vuosikokous pidettiin 23.3.2024 Helsingissä. Kokoukseen saattoi osallistua myös etäyhteydellä. Kokous valitsi seuran hallituksen puheenjohtajaksi Sini Paloheimon. Hallituksen muiksi jäseniksi valittiin Jari Hanski, Satu Henttonen, Aleksi Heikola, Matti Järvinen, Leena Korsumäki, Elo Lammi, Marja Litja-Salminen ja Outi Mäkinen.

Toiminnantarkastajiksi vuosikokous valitsi Ari-Matti Auvisen ja Sirpa Railimon.

Hallitus valitsi keskuudestaan varapuheenjohtajaksi Leena Korsumäen, sihteeriksi Aleksi Heikolan ja jäsenasioiden hoitajaksi Matti Järvisen. Taloudenhoitajana jatkoi Jarmo Lahti Tiliala Oy:stä. Hallitus kokoontui kalenterivuoden aikana 10 kertaa. Useimmat kokoukset järjestettiin etäyhteyksin.

Ruumiin kulttuuri -lehden päätoimittajana jatkoi Päivi Remes. Satu Henttonen toimi käräjäkoordinaattorina. Mikael Manninen vastasi ulkoasusta. Lehden valokuvaajana toimi Pekka Vartiainen. Lehden ilmoitushankkijana jatkoi Erkki Hirvonen (Tiimix ry).

Vuoden johtolanka -arvosteluraadissa jatkoivat Satu Henttonen (puheenjohtaja ja kokoonkutsuja) sekä Ari-Matti Auvinen ja Mikko Mäenpää vuonna 2024.

**Seuran talous**

Tilikauden tulos toteutui 4 598,40 euroa ylijäämäisenä.

*Ruumiin kulttuuri* -lehden julkaiseminen ja seuran muut kulut rahoitettiin jäsenmaksuilla, ilmoitustuloilla ja valtion kulttuurilehtituella. Yhdistyksen jäsenmaksu ja samalla lehden tilausmaksu oli 42 euroa. Lehden irtonumerohinta oli 12,50 euroa. Muille lehden tilaushinta oli 52,50 euroa. Kulttuurilehtituki pysyi 18 000 eurossa. Ilmoitustuotot kasvoivat lähes 12 prosenttia 14 740 euroon (2023: 13 196 euroa)

Seuran talous on vakaa. Tiukka taloudenpito on kuitenkin tärkeää ja talousseuranta hallituksen jatkuvassa käsittelyssä.

**Ruumiin kulttuuri ja muu viestintä**

Ruumiin kulttuuri -lehti ilmestyi vuonna 2024 tuttuun tapaan neljä kertaa. Lehden ykkösnumero oli 92-sivuinen ja juhlavuoden suuri erikoisnumero 132-sivuinen. Kolmos- ja nelosnumero olivat molemmat 100-sivuisia.

Ruumiin kulttuurin ykkösnumeron pääteemana oli Vuoden johtolanka -palkintotilaisuus. Juhlanumero oli kattava yhdistelmä seuran taipaleen esittelyä ja rikoskirjallisuuden tämän hetken ilmiöiden esittelyä. Kolmosnumerossa haastateltiin Outi Pakkasta ja jatkettiin juhlavuoden tunnelmointia. Nelosnumerossa esiteltiin Vuoden johtolanka -ehdokkaat ja uutisoitiin näyttävästi Seppo Jokisen Hornanlinna-palkinnosta. Neljässä lehdessä ilmestyi yhteensä 245 kirja-arvostelua.

Lehti sai paljon hyvää lukijapalautetta monipuolisesta ja mielenkiintoisesta sisällöstä. Erityisesti juhlavuoden teemanumero keräsi kehuja ja kiitoksia. Lehti onnistui vaikeista taloudellisista ajoista huolimatta kasvattamaan ilmoitusmyyntiään.

Päätoimittaja tuotti vuoden 2024 aikana lehden uudistuneille verkkosivuille (ruumiinkulttuuri.fi) runsaasti ajankohtaista sisältöä, uutena osiona lisättiin päivittyvä uutuuskirjalista.

Lehden toimituksen muodostivat päätoimittaja Päivi Remes, taittaja Mikael Manninen, valokuvaaja Pekka Vartiainen, käräjäkoordinaattori Satu Henttonen, ilmoitusmyyjä Erkki Hirvonen sekä uutisavustaja Anne Virtanen.

Lehdellä on lisäksi arvokkaita vakioavustajia sekä kirja-arvostelijoita, jotka toimittavat säännöllisesti sisältöä jokaiseen lehden numeroon. Myös seuran hallituksen jäsenet tuottavat sisältöä lehteen.

Podcast-sarja Dekkaribrunssi sai jatkoa myös vuonna 2024. Ruumiin kulttuurin päätoimittaja tuotti ja juonsi yhteensä viisi jaksoa, joista neljä oli kestoltaan noin 25 minuuttia ja yksi erikoispitkäjakso 45 minuuttia. Vieraina jaksoissa oli Tiina Puumalainen, Kale Puonti, Martta Kaukonen, Tapani Bagge & Seppo Jokinen sekä Satu Rämö.

**Palkinnot ja huomionosoitukset**

Vuoden johtolanka -palkinto myönnettiin Kale Puontille romaanista *Fadi* (Bazar 2023). Vuoden esikoisdekkari -kunniakirjan sai Rebekka Härkönen romaanista *Prinsessamekko* (Bazar 2023). Ulkomaisen jännityskirjallisuuden kunniakirja myönnettiin Jørn Lier Horstille William Wisting -poliisiromaanisarjasta sekä hänen lasten- ja nuortendekkareistaan.

Seuran 40-vuotisvuosijuhlassa 26.10.2024 Suomen dekkariseura palkitsi Seppo Jokisen elämäntyöstään jännityskirjailijana Hornanlinna-kunniakirjalla.

Suomen dekkariseura nimesi Martta Kaukosen romaanin *Terapiassa* suomalaisehdokkaaksi kilpailemaan pohjoismaisesta Lasiavain-palkinnosta. Pohjoismainen raati valitsi elokuussa Lasiavain-palkinnon voittajaksi ruotsalaisen Christoffer Carlssonin romaanin *Levande och döda*.

**Juhlavuoden tapahtumat**

Juhlavuoden kunniaksi seura järjesti runsaasti tapahtumia ja toimintaa.

40 vuotta dekkareiden ilosanomaa -juhlavuosikiertue järjestettiin 16.3. Porissa, 27.4. Jyväskylässä, 28.9. Tampereella ja 5.10. Turussa Turun kirjamessujen yhteydessä. Tapahtumat koostuivat Suomen dekkariseuran ja suomalaisen rikoskirjallisuuden vaiheista kertovasta esitelmästä ja kirjallisuuspaneelista.

Seuran vuosijuhla järjestettiin Helsingissä 26.10.2024 Sokos hotel Vaakunan 10. Kerros -ravintolassa. Juhliin osallistui 92 seuran jäsentä, joukossa lukuisia kirjailijoita. Juhlien aikana nautittiin illallista, kuunneltiin juhlapuheita ja musiikkiesityksiä sekä palkittiin Seppo Jokinen Hornanlinna-kunniakirjalla.

Juhlavuonna seura osallistui aktiivisesti moniin kirjallisuustapahtumiin kuten Kouvolan dekkaripäiville, Sastamalan Vanhan kirjallisuuden päiville, Vinhan kirjajuhlille Ruovedellä sekä Pieksämäen Dekkarit-festivaalille. Kirjailija ja kustantaja Mika Kempas johdatteli 19 osallistujaa Rikosten polku -kävelylle Kotkassa elokuussa. Helsingissä järjestettiin syyskuussa Palmu-kävely, johon osallistui 20 henkilöä.

Juhlavuoden tapahtumien suunnittelusta vastasi juhlatoimikunta, johon kuuluivat hallituksesta Sini Paloheimo, Leena Korsumäki ja Elo Lammi. Juhlatoimikunnan jäseninä olivat myös Ruumiin kulttuuri -lehden päätoimittaja Päivi Remes sekä Kai Ekholm ja Päivi Kuntze.

**Kallion dekkari-illat**

Kallion kirjastossa järjestettiin kahdeksan dekkari-iltaa, ja tallenteet julkaistiin seuran ja Kallion kirjaston Facebook-sivuilla tilaisuuden jälkeen. Näin niille saatiin lisää yleisöä.

Tammikuun dekkari-illassa vieraana oli Lasiavain-palkittu Max Seeck. Helmikuun dekkari-illassa haastateltiin Johtolanka-voittaja Kale Puontia ja esikoisdekkaripalkinnon voittanutta Rebekka Härköstä. Maaliskuun dekkari-illan teemana oli Raymond Chandler, ja huhtikuun dekkari-illan vieraana oli näyttelijä-käsikirjoittaja Jarkko Pajunen. Toukokuun dekkari-illassa oli vierailijana kirjailija Anneli Kanto.

Lokakuun dekkari-illassa Matti Järvinen esitelmöi suomalaisen kauhukirjallisuuden historiasta. Marraskuun dekkari-illassa vieraili kirjailija Martta Kaukonen, ja joulukuussa vuoden viimeisen dekkari-illan teemana oli jouludekkarit.

**Dekkarilukupiirit**

Helsinki: Kallion kirjaston lukupiirin osallistujamäärä oli keskimäärin 11 ja kokoontumisia oli 11. Toukokuussa lukupiirissä vieraili neljä henkilöä Merimiespalvelun Katajanokan toimiston lukupiiristä.

Jyväskylä: Dekkarilukupiiri kokoontui joka kuukausi kesä- ja heinäkuuta lukuun ottamatta. Tapaamiskerroilla paikalla oli keskimäärin 9 henkeä. Dekkariseuran 40-vuotiskiertue Jyväskylässä oli erittäin suosittu ja herätti keskustelua pitkään. Kaikki lukupiiriläiset osallistuivat päivään.

Kotka: Kotkan lukupiirin kävijämäärä vakiintui yhteentoista osallistujaan loppusyksystä 2024. Lukupiiri kokoontui vuoden aikana 9 kertaa ja keskimääräinen kävijämäärä oli 9/kerta. Dekkarilukupiirin osallistujalistalla on 15 nimeä.

Turku: Turun dekkarilukupiiri kokoontui vuoden aikana 8 kertaa. Kävijöitä oli alkuvuodesta noin viisi mutta syyspuolella 8-10. Jäseniä on jo lähes 20.

**Teatteriretki**

Seura järjesti vuonna 2024 teatteriretken 16.11.2024. Tampereen Työväen Teatterin *Neiti Marple ja tuijottava katse* -esitykseen osallistui 20 henkilöä.